Райнер Мария Рилке
Островът на сирените

Превод от немски: Стоян Бакърджиев, 1979

chitanka.info

Островът на сирените[0]

На любезните си домакини

късно, във вечерния покой,

той разказваше за бездни сини

и опасности: не знаел той

думи, за да бъдат поразени

хората и да разберат добре

ужаса на синьото море,

с острови, от него позлатени,

край които спи опасността,

но човек не мисли за защита

там, където винаги е тя

и моряците без шум връхлита,

без да схващат те, че откъм тия

златни острови отвъд

ги заплашва песен, не стихия —

те гребат

в тишината и човек нехае

че това, което тя таи,

другото лице на песента е…

Никой няма да му устои.

1907

[0] Според поемата на Омир „Одисея“ пострадалият от корабокрушение митичен герой Одисей намерил подслон в двореца на феакийския цар Алкиной и по време на пиршеството разказал за своите приключения. Когато плавал покрай острова на сирените — баснословни морски същества, които с вълшебното си пеене увличали минаващите оттам моряци, подлагали ги на жестоки мъчения и ги убивали, — Одисей наредил на другарите си да запушат ушите си с восък, а него да завържат за мачтата на кораба, та да чуе безопасно песните им. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.